Omgee kan 'n kind se lewe verander | Maroela Media
Omgee kan 'n kind se lewe verander
Foto ter illustrasie. (Foto: Eric Ward/Unsplash)
Die meisie kyk met leë oë om haar rond. Waar is hy? Haar pa het haar gedwing om hier te kom staan en bedel. Sy doen dit al jare lank. Elke aand na donker moet sy na die klein krot teruggaan wat hy so lendelam tussen twee geboue staangemaak het. Net 'n enkelmatras wat winter en somer vir hulle 'n bed moet wees. Vir haar ma en pa moet ook plek gemaak word om darem ietwat iets van lê te beleef. Douvoordag word sy weer uitgeboender om haar bakhanddag nogeens aan te pak.
Aletta is al 18. Sy kan egter nie lees of skryf nie omdat sy nog nooit in die skool was nie. Van die lewe van 'n tiener kan sy niks vertel nie omdat sy nog maar net as 'n bedelaar bestaan. Skuins klappe is alledaags, veral as haar pa nie geld vir sy dwelms het nie. Drank is 'n tweede keuse en boonop makliker om in die hande te kry; dit is te sê as sy genoeg geld "huis toe" gebring het. Haar ma is ook verslaaf. Vir haar gee hul nou en dan 'n trek dagga.
Aletta se ma is 'n sekswerker. Sy neem Aletta soms saam – as die nood groot en die bedelgeld te skraps is. Sy weet nie van keuses maak nie. Ander kinders van haar ouderdom is besig met loopbaankeuses, studiekeuses en matriekafskeidrokke. Aletta sal nooit 'n matriekafskeidrok hê nie en sal ook nooit matriek behaal nie. Aletta kan nie kies wat sy wil doen nie.
Sy weet nie hoe gekookte kos proe nie. Brood, worsies en polonie; dis hul stapelvoedsel. Sy voel baie gelukkig as sy 'n beker koffie in die hande het. Dis vir haar 'n groot bederf. Nie melk nie. Maar darem 'n lekseltjie suiker. Soms.
Aletta het nog 'n sussie ook. Hulle is deur maatskaplike werkers in pleegsorg geplaas omdat hulle nog minderjarig is. Karien, haar jongste sussie, is nog in die laerskool, al is sy amper 14. Sy het soveel skool gemis dat sy nog probeer inhaal. Net soos Aletta het haar pa haar ook seksueel gemolesteer en aangerand. Gelukkig vir Karien het 'n ander werknemer by die maatskappy waar haar pa soms dagwerk doen opgemerk dat iets nie pluis is nie toe hy vir Karien sien. Hy het toe daarvan werk gemaak om hulp by 'n maatskaplike werker te kry.
Karien is na assessering van die omstandighede deur die kinderhof in pleegsorg geplaas. Sy kies om nie kontak met haar ouers te hê nie. Aletta dink Karien is een van die gelukkiges wat betyds hulp gekry het om uit haar swak agtergrond en omstandighede te ontsnap. In haar pleegouers se sorg sal Karien keuses kan uitoefen. Sy sal haarself kan verbeter en 'n gesonde toekoms vir haarself kan skep.
"As 'n maatskaplike werk hulporganisasie is dit vir ons 'n riem onder die hart om kinders te kan help wanneer oplettende volwassenes ons kontak. Vir Aletta is dit te laat, maar Karien kan nog met die hulp van haar pleegouers 'n sukses van haar lewe maak.
"CMR Gauteng-Oos ondersteun pleegouers met opleiding en lewer verdere dienste soos berading en sielkundige hulp waar nodig," sê Henda van der Merwe, direkteur van CMR Gauteng-Oos.